༄༅། །མགོན་པོའི་སྒྲུབ་ཡིག་བཞུགས།། ༄༅། །བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །མཁྱེན་བརྩེའི་བདག་ཉིད་བླ་མ་དམ་པ་དང་། །ཀྱེ་ཡི་རྡོ་རྗེ་དཔལ་མགོན་ཕྱག་འཚལ་ནས། །དྲི་མེད་བསྟན་པ་རབ་ཏུ་བསྲུང་བའི་ཕྱིར། །ནག་པོ་ཆེན་པོ་སྒྲུབ་པའི་རིམ་པ་བཤད། །དེ་ལ་འདིར་འཕགས་པ་མཁའ་འགྲོ་མ་རྡོ་རྗེ་གུར་ལེའུ་བཅོ་ལྔ་པ་དང་། རྡོ་རྗེ་གདན་བཞིའི་རྒྱུད་བསྡུས་པ་ལས་འབྱུང་བ། བླ་མ་དམ་པ་རྣམས་ཀྱི་མན་ངག་གིས་ཡང་དག་པར་བརྒྱན་པ། དཔལ་རྡོ་རྗེ་ནག་པོ་ཆེན་པོ་སྒྲུབ་པའི་ཐབས་ཡན་ལག་དང་བཅས་པ་འདི་ནི། དད་པ་དང་གཞན་ལ་བརྩེ་བས་ཀུན་ནས་བསླངས་ནས། བླ་མ་རྡོ་རྗེ་འཛིན་པ་དང་བཅས་པ་ལ་གསོལ་བ་བཏབ་སྟེ་བྲི་བར་བྱའོ། །དེའང་དཀྱིལ་འཁོར་ཆེན་པོར་དབང་བསྐུར་བ་ཐོབ་ཅིང་། དམ་ཚིག་དང་ལྡན་པའི་བླ་མས་རྗེས་སུ་གནང་བ་ནོས་པའི་གང་ཟག་གིས། དཔལ་རྡོ་རྗེ་ནག་པོ་ཆེན་པོ་བསྒྲུབ་པར་འདོད་པས་དོན་གསུམ་གྱིས་རྟོགས་པར་བྱ་སྟེ། བསྙེན་པ་དང་། སྒྲུབ་པ་དང་། ལས་ལ་སྦྱར་བའོ། །དེ་དག་ཀྱང་རྐྱང་དུ་སྒྲུབ་པ་དང་། སྦགས་ཏེ་སྒྲུབ་པ་གཉིས་ལས། འདིར་སྦགས་ཏེ་སྒྲུབ་པ་བཤད་པར་བྱའོ། །དེ་ལ་ཐོག་མར་བསྙེན་པ་ནི་རང་གི་ལྷག་པའི་ལྷའི་བསྙེན་པ་སྔོན་དུ་སོང་ནས་མཆོད་གཏོར་ལ་བརྟེན་ཏེ་བསྙེན་པ་བྱའོ། །དེ་ལ་གཉིས། མཆོད་གཏོར་གྱིས་མཉེས་པར་བྱ་བ་དང་། སྔགས་ཀྱི་བཟླས་པ་ཉིད་ཇི་ལྟར་བྱ་བའོ། །དང་པོ་ལའང་ཡོ་བྱད་བཤམས་པ་དང་། དངོས་གཞི་གཉིས་སོ། །དང་པོ་ནི་གནས་ཁང་དབེན་པར་དམིགས་པའི་རྟེན་བྲིས་སྐུ་ལ་སོགས་པའི་མདུན་དུ་ཆུ་གཉིས་སྔོན་དུ་འགྲོ་བའི་མཆོད་པ་རྣམ་པ་ལྔ་དང་། དུག་དང་ཉུངས་ཀར་དང་། ཚིལ་ཆེན་བསྲེས་པ་ཡི་དྭགས་ཀྱི་མེས་བསྲེགས་པའི་བདུག་པ་རྒྱུན་མི་ཆད་པ་ནི་ཁྱད་པར་རོ། །གཏོར་མ་ནི་འབྲས་ཆེན་ལ་སོགས་པ་ཅི་འབྱོར་པ་དང་། མོན་སྲན་གྲེའུ་དང་། སྒོག་སྐྱ་དང་། ཤ་སྣ་ཚོགས་པ་བསྲེས་ཏེ་བསྔོས་པ་ནི་འཛམ་བུ་ཏི་བ་ཡིན་ལ། གཞན་ཡང་ཤ་སྣ་ཚོགས་པ་དོན་སྙིང་ལྔས་བརྒྱན་པ་དང་། ཁྲག་སྣ་ཚོགས་པ་ཞུན་ཆེན་པོས་བརྒྱན་པ་ལ་སོགས་པ་ཕུན་སུམ་ཚོགས་པ་བཤམས་ཏེ། དར་ནག་གི་འཕན་དང་། རྒྱལ་མཚན་དང་ལྡ་ལྡིས་མཛེས་པར་བྱས་ནས། བདུད་རྩི་རིལ་བུས་སྦགས་ལ་ཆང་དང་ཆུ་སྦྱངས་པ་ནི་གཏོར་མའོ། །དེ་ལྟར་ཡོ་བྱད་ཕུན་སུམ་ཚོགས་པར་བྱས་ནས། མཆོད་གཏོར་དངོས་ལ་བཞི། རྫས་ཀྱི་ཏིང་ངེ་འཛིན། མགྲོན་གྱི་ཏིང་ངེ་འཛིན། མཆོད་པ་དང་གཏོར་མ་དབུལ་བ། བསྟོད་ཅིང་ཕྲིན་ལས་གཞོལ་བའོ། །དང་པོ་ནི་རང་ཉིད་ཡི་དམ་ལྷའི་ང་རྒྱལ་བརྟན་པོ་དང་ལྡན་པས་ཐོག་མར་མཆོད་པ་བྱིན་གྱིས་བརླབ་པར་བྱ་སྟེ། ཨོཾ་ཨ་མྲྀ་ཏེ་ཧཱུྃ་ཕཊ། ཅེས་པས་མ་དག་པ་བསང་། སྭ་བྷཱ་ཝའི་སྔགས་ཀྱིས་སྟོང་པར་བསམ། སྟོང་པའི་ངང་ལས་མཆོད་པའི་ཁྱད་པར་ཕུན་སུམ་ཚོགས་པར་བསྐྱེད་ལ། སོ་སོའི་སྔགས་དང་ཕྱག་རྒྱས་བྱིན་གྱིས་བརླབ་བོ། །དེ་ནས་གཏོར་མ་བྱིན་གྱིས་བརླབ་པ་ནི། གཏོར་མ་ལ་ལག་པ་གཡོན་པ་བསྟན་ནས་ཨོཾ་ཞེས་བརྗོད་པས་སྟོང་པར་བསམ། གཡས་པ་བསྟན་ནས་ཨཱཿཞེས་བརྗོད་པས་ཐོད་པ་དཀར་པོ་དུམ་བུ་གཅིག་པ་དཔྲལ་བ་རང་ལ་བསྟན་པ་ཡངས་ཤིང་རྒྱ་ཆེ་བར་བསམ། གཉིས་ཀ་བསྟན་ནས་ཧཱུྃ་ཞེས་བརྗོད་པས། ཤ་ལྔ་བདུད་རྩི་ལྔས་ཡོངས་སུ་གང་བར་བསམ། བྱ་ཁྱུང་གི་ཕྱག་རྒྱ་དང་། ཧོཿཞེས་བརྗོད་པས་ཁ་དོག་དང་། དྲི་དང་། ནུས་པ་ཕུན་སུམ་ཚོགས་པར་བསམ་པ་ནི་རྫས་ཀྱིའོ། །གཉིས་པ་མགྲོན་གྱི་ཏིང་ངེ་འཛིན་ནི། སྭ་བྷཱ་ཝའི་སྔགས་ཀྱིས་སྟོང་པར་བསམ། སྟོང་པའི་ངང་ལས་པྃ་ལས་སྣ་ཚོགས་པདྨ་འདབ་མ་བརྒྱད་པ། རྃ་ལས་ཉི་མའི་དབུས་སུ་དགྲ་བགེགས་ཐམས་ཅད་མནན་པའི་སྟེང་དུ་ཧཱུྃ་མཐིང་ནག དེ་ལས་འོད་ཟེར་འཕྲོས་པས་དགྲ་བགེགས་ཐམས་ཅད་ཚར་བཅད། ཚུར་འདུས་ཏེ་དེ་ཉིད་ལ་ཐིམ་པས་རྐྱེན་བྱས་ནས། རྡོ་རྗེ་ནག་པོ་ཆེན་པོ་ཆེར་འབར་བ་ཞལ་གཅིག་ཕྱག་གཉིས་པ། སྐུ་ཐུང་ཞིང་སྦོམ་ལ་བརྗིད་པ། མིའུ་ཐུང་གེལ་པའི་ཚུལ་གྱིས་བཞུགས་པ། ཕྱག་གཡས་གྲི་གུག་དང་། གཡོན་པས་ཐོད་པ་དགྲ་བགེགས་ཀྱི་ཁྲག་གིས་གང་བ་ཐུགས་ཀར་འཛིན་པ། ཕྱག་གི་དབུས་ན་རྣམ་འཕྲུལ་གྱི་གཎྜཱི་བསྣམས་པ། དབུ་སྐྲ་སེར་པོ་གྱེན་དུ་བརྫེས་པ་མེ་མདག་གི་ཕུང་པོ་ལྟར་དམར་ཞིང་ཟླུམ་པའི་སྤྱན་གསུམ་དང་ལྡན་པ། ཞལ་མཆེ་བ་རྣམ་པར་གཙིགས་ཤིང་། སྨིན་མའི་དབུས་ན་ཁྲོ་གཉེར་བསྡུས་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ་ཅན། རུས་པའི་རྒྱན་དྲུག་དང་ལྡན་ཞིང་། སྦྲུལ་དང་རིན་པོ་ཆེའི་རྒྱན་གྱིས་བརྒྱན་པ། སྤྲུལ་པའི་ཕོ་ཉ་དུ་མ་སྤྲོ་བ་དང་བསྡུ་བའི་བདག་ཉིད་དུ་བསམ་མོ། །དེའི་གཡོན་དུ་པདྨ་དང་ཉི་མའི་སྟེང་དུ་ཏྲག་ལས། ཨེ་ཀ་ཛཱ་ཊཱི་སྔོན་མོ་ཞལ་གཅིག་ཕྱག་གཉིས་མ་འཛུམ་ཁྲོའི་རྣམ་པ་ཅན། ཕྱག་གཉིས་ཀྱིས་རིན་པོ་ཆེའི་བུམ་པ་བདུད་རྩིས་གང་བ་ཐུགས་ཀར་འཛིན་པ། དར་དཀར་གྱི་ན་བཟས་སྟོད་གཡོགས་ཤིང་། སྟག་གི་པགས་པའི་ཤམ་ཐབས་ཅན། རུས་པ་དང་རིན་པོ་ཆེའི་རྒྱན་གྱིས་བརྒྱན་པར་བསྐྱེད་ལ། དེའི་ལྟོ་བ་ཡངས་པའི་ནང་དུ་ཏྲག་ལས་ཁྲག་གི་རྒྱ་མཚོའི་ནང་དུ། བྷྱོ་ལས་འདོད་པའི་ཁམས་ཀྱི་དབང་ཕྱུག་མ། བོང་བུ་གྭ་པ་ལ་ཞོན་པ། ཞལ་གཅིག་ཕྱག་བཞི་མ། གཡས་ཀྱི་དང་པོ་ན་རལ་གྲི། གཉིས་པ་ན་ཐོད་པ། གཡོན་གྱི་དང་པོ་ན་མདུང་། གཉིས་པ་ན་རྩེ་གསུམ་འཛིན་པ། སྤྱན་གསུམ་དང་ལྡན་པ། མི་རོ་རེངས་པ་ཁར་བཅུག་ནས་ཞལ་མཆེ་བ་རབ་ཏུ་གཙིགས་པ། གླང་པོ་ཆེའི་ཀོ་བས་སྟོད་གཡོགས་ཤིང་། བ་ལང་གི་ཀོ་བས་སྨད་གཡོགས་པ། རེ་ལྡེའི་ཤམ་ཐབས་ཅན། ཀླུའི་དབང་པོས་སྐ་རགས་བྱས་ཤིང་ཞབས་གཉིས་ལྕགས་སྒྲོག་གིས་མཛེས་པར་བྱས་པ། སྙན་གཡས་པ་ལ་དུག་སྦྲུལ་དང་། གཡོན་པ་སེང་གེས་བརྒྱན་པ། དབུ་སྐྲ་དམར་སེར་གྱེན་དུ་འབར་བ། སྐུ་ལ་ཁྲག་དང་ཞག་གི་ཐིག་ལེ་དང་ཟོ་རིས་སུ་བྲིས་པ། ལྟེ་བའི་ཐད་ནས་ཉི་ཟླ་འཆར་བ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། ལྕམ་དྲལ་གཉིས་ཀ་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་བསམ་མོ། །དམ་ཚིག་པ་བསྐྱེད་པའོ། །དེ་ནས་ཡེ་ཤེས་པ་སྤྱན་འདྲེན་པ་ནི། རང་གི་སྙིང་གའི་ཧཱུྃ་ལས་འོད་འཕྲོས་པས་འོག་མིན་རྣམ་པར་སྣང་མཛད་ཀྱི་ཐུགས་ཀ་ནས་ཡེ་ཤེས་པ་སྤྱན་དྲངས་པ་དང་། རང་བཞིན་གྱི་གནས་ནས་ལྷ་མོ་སྤྱན་དྲངས་པ་ལ་མགོ་ཐོད་ལ་སོགས་པའི་ཕྱག་རྒྱ་བཅས་ནས། མཛུབ་མོ་གཡབ་ཅིང་ངག་ཏུ། མགོན་པོ་འདིར་གཤེགས་གདན་ལས་བཞེངས། །ད་ལྟ་སྙིགས་མ་ལྔ་ཡི་དུས། །གཤེགས་ཤིང་བཞུགས་པའི་གནས་ངན་ཡང་། །ཤཱཀྱའི་བསྟན་པ་བསྲུང་བ་དང་། །བདག་ཅག་རྣམས་ལ་ཕན་གདགས་ཕྱིར། །གནས་འདི་ཉིད་དུ་གཤེགས་སུ་གསོལ། །ཞེས་པ་དང་། ཨོཾ་ཤྲཱི་མ་ཧཱ་ཀཱ་ལཱ་ཡ་ཨེ་ཧྱེ་ཧི། ཞེས་བྱ་བས་མགོན་པོ་སྤྱན་དྲངས། དེ་བཞིན་དུ། ལྷ་མོ་འདིར་གཤེགས་གདན་ལས་བཞེངས། །ཞེས་བྱ་བ་ལ་སོགས་པ་དང་། མ་ཧཱ་ཀཱ་ལཱི་དེ་ཝཱི་ཨེ་ཧྱེ་ཧི། ཞེས་བྱ་བས་ལྷ་མོ་སྤྱན་དྲངས་ལ། ཛཿཧཱུྃ་བྃ་ཧོཿས་ཡེ་ཤེས་པ་དང་གཉིས་སུ་མེད་པར་བསྟིམ། དེ་ནས་པདྨ་ཀ་མ་ལཱ་ཡ་སྟྭཾ། ཞེས་པས་སོ་སོའི་པདྨའི་གདན་དབུལ་ལོ། །གསུམ་པ་མཆོད་པ་དང་། གཏོར་མ་དབུལ་བ་ནི། སོ་སོའི་ཕྱག་རྒྱ་བཅས་ལ། ཤྲཱི་མ་ཧཱ་ཀཱ་ལཱ་ཡ་གྲྀཧྞེ་དཾ་ཨརྒྷཾ་སྭཱ་ཧཱ། ཞེས་པས་མཆོད་ཡོན་དབུལ་ལོ། །ཨརྒྷཾ་གྱི་གནས་སུ། པཱ་དྱཾ་གིས་ཞབས་བསིལ་དབུལ། པུཥྤཾ་གྱིས་མེ་ཏོག དྷཱུ་པཾ་གྱིས་བདུག་སྤོས། དཱི་པཾ་གྱིས་མར་མེ། གནྡྷཾ་གྱིས་དྲི་ཆབ། ནཻ་ཝི་དྱེ་སྭཱ་ཧཱ། ཞེས་པའི་སྔགས་ཀྱིས་ཞལ་ཟས་དབུལ་ལོ། །དེ་བཞིན་དུ་མ་ཧཱ་ཀཱ་ལཱི་དེ་ཝཱི་གྲྀཧྞེ་དཾ་ཞེས་པ་ལ་སོགས་པས་ལྷ་མོ་ཡང་མཆོད་པར་བྱའོ། །དེ་ནས་སྐབས་འདིར་དམ་ལ་བཞག་པར་བྱ་སྟེ། ཐལ་མོ་སྙིང་གར་སྦྱར་བ་མགོན་པོའི་ཕྱག་རྒྱ་དེ་ཉིད་ལས། སོར་མོ་རྣམས་བསྣོལ་བ་ལྷ་མོའི་ཕྱག་རྒྱ་སྟེ། དེ་ལྟར་དམ་ཚིག་ཕྱག་རྒྱ་བསྟན་པ། ཨོཾ་ཤྲཱི་མ་ཧཱ་ཀཱ་ལཱ་ཡ། ས་མ་ཡ་སྨཱ་ར་ས་མ་ཡ་མ་ཏི་ཀྲ་མ་ས་མ་ཡ་རཀྵནྟུ། ཞེས་བརྗོད་ནས་རྡོ་རྗེ་སྤྱི་བོར་བཞག་པར་བསམས་ལ། རྩ་བ་དང་བརྒྱུད་པར་བཅས་པའི་བླ་མ་དམ་པ་རྣམས་ཀྱི་བཀའ་དང་དམ་ལས་མ་འདའ་བར་དཔལ་རྡོ་རྗེ་ནག་པོ་ཆེན་པོས་དམ་ཚིག་སྲུངས་ཤིག སྒྲུབ་པ་པོ་བདག་ཅིག་གི་འདོད་པའི་དོན་ཐམས་ཅད་སྒྲུབ་པ་དང་། དམ་པའི་ཆོས་སྒྲུབ་པའི་བར་ཆད་ཞི་བ་དང་། བླ་མ་དང་སངས་རྒྱས་ཀྱི་བསྟན་པ་དང་སྒྲུབ་པ་པོ་བདག་ཅག་ལ་གནོད་ཅིང་འགལ་བར་བྱེད་པའི་གདོན་དང་། ལོག་འདྲེན་ཐམས་ཅད་ཐལ་བ་རྡུལ་དུ་བརླག་པར་མཛོད་ཅིག་ཅེས་དམ་ལ་བཞག་གོ །དེ་ནས་གཏོར་མ་དབུལ་བར་བྱ་སྟེ། རྡོ་རྗེ་ཐལ་མོ་ཁ་གྱེན་དུ་ཕྱེ་བའི་ཕྱག་རྒྱ་བཅས་ལ། ཡིད་ཀྱིས་ནག་པོ་ཆེན་པོ་དང་ལྷ་མོའི་ཞལ་ནས་འོད་ཟེར་གྱི་སྦུ་གུ་བྱུང་ནས་གཏོར་མ་གསོལ་བར་བསམ་ཞིང་ངག་ཏུ། ཨོཾ་ཤྲཱི་མ་ཧཱ་ཀཱ་ལཱ་ཡ་ན་མཿསརྦ་ཏ་ཐཱ་ག་ཏེ་བྷྱོ། བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུདྒ་ཏེ་སྥ་ར་ཎ་ཨི་མཾ་ག་ག་ན་ཁཾ་གྲྀཧྞེ་དཾ་བ་ལིཾ་ཏ་ཡེ་སྭཱ་ཧཱ། ཞེས་ལན་བདུན་གྱིས་ཕུལ་བས་མཉེས་པར་བྱས་ཤིང་ཚིམ་པར་བསམ་མོ། །དེ་བཞིན་དུ་ཤྲཱི་མ་ཧཱ་ཀཱ་ལཱ་ཡའི་གནས་སུ། མ་ཧཱ་ཀཱ་ལཱི་དེ་ཝཱི་ཞེས་པ་དང་། དེ་ཉིད་བོད་སྐད་དུ། དཔལ་རྡོ་རྗེ་ནག་པོ་ཆེན་པོའི་གནས་སུ་དཔལ་ལྷ་མོ་ནག་མོ་ཞེས་སྦྱར་ནས་ལྷ་མོ་དམ་ལ་བཞག་པ་དང་། གཏོར་མ་ཕུལ་བར་བྱའོ། །བཞི་པ་བསྟོད་ཅིང་ཕྲིན་ལས་གཞོལ་བ་ནི། རྣལ་འབྱོར་པས་རྡོ་རྗེ་དྲིལ་བུ་འཛིན་པའམ། རྔ་བརྡུང་ཞིང་། ཅུང་ཟད་ཁྲོ་ཚུལ་དང་བཅས་པས་བསྟོད་པར་བྱ་སྟེ། ཧཱུྃ་སྲིན་པོའི་གཟུགས་ཀྱིས་གདུག་པ་ཅན། །ཚར་གཅོད་བྱང་ཆུབ་སེམས་དཔའ་སྟེ། །གྲོང་ཁྱེར་སུམ་བརྩེགས་འཇིགས་བྱེད་པ། །ནག་པོ་ཁྱོད་ལ་བདག་བསྟོད་དོ། །མདོག་ནག་གཟུགས་ཐུང་གཟི་བརྗིད་ཆེ། །གདུག་པ་ཚར་གཅོད་གྲི་གུག་གཡས། །གཡོན་ན་གདུག་པའི་ཁྲག་བཀང་སྣོད། །ཐོད་ཕྲེང་ཅན་ལ་བདག་བསྟོད་དོ། །ཁྲོས་པས་ཞབས་བརྡབས་ས་གཞི་གཡོ། །འཇིགས་པའི་གད་མོས་རི་རབ་བསྒྱེལ། །དམ་ཚིག་ཉམས་པའི་སྙིང་འབྱིན་པ། །དམ་ཚིག་ཅན་ལ་བདག་བསྟོད་དོ། །ཞེས་པ་ལ་སོགས་པས་ནག་པོ་ཆེན་པོ་བསྟོད་ནས། ལྷ་མོ་ལ་བསྟོད་པ་ནི། གང་གི་སྐུ་གསུང་ཐུགས་ཀྱི་མཐུས། །འདོད་པའི་ཁམས་ཀུན་ཟིལ་མནན་ནས། །འདོད་པའི་ཁམས་ལ་དབང་སྒྱུར་མ། །འདོད་ཁམས་དབང་ཕྱུག་མ་ལ་འདུད། །དཔལ་ལྡན་ལྷ་མོ་ཁྱོད་ཀྱི་སྐུ། །དབང་པོ་སྔོན་པོ་ལྟ་བུར་འབར། །རི་རབ་ལྷུན་པོ་ལྟ་བུར་བརྗིད། །ཉི་མའི་ཟེར་ལྟར་སྤྲུལ་པ་འགྱེད། །དབུ་སྐྲ་སེར་པོ་གྱེན་དུ་འཁྱིལ། །སྤྱན་རྩ་དམར་པོ་གློག་ལྟར་འཁྱུག །མི་རོ་ཁར་བཅུག་མཆེ་བ་གཙིགས། །ཁྲག་གིས་གང་བའི་ཐོད་པ་དང་། །འཇིགས་པའི་མཚོན་ཆས་ཕྱག་རྣམས་བྲེལ། །མི་མགོ་རིན་ཆེན་རུས་པས་བརྒྱན། །ཀླུ་དབང་སེང་གེ་ལྕགས་སྒྲོག་དང་། །ཁྲག་དང་ཞག་གི་ཐིག་ལེས་བརྒྱན། །ཀོ་རློན་རེ་ལྡེ་གོས་སུ་གྱོན། །བུང་བུ་གྭར་ཞོན་མཚན་མོར་རྒྱུ། །ཤིན་ཏུ་རིད་ཅིང་མི་སྡུག་མ། །འཇིགས་གཟུགས་མ་ལ་ཕྱག་འཚལ་ལོ། །ཁྱོད་ཀྱི་གསུང་གི་ང་རོའི་དབྱངས། །འབྲུག་སྟོང་ལྡིར་པའི་སྒྲ་སྒྲོགས་པས། །ཁམས་གསུམ་མ་ལུས་ཟིལ་མནན་ནས། །ས་གསུམ་གཡོ་བར་མཛད་ལ་འདུད། །ཁྱོད་ཐུགས་ཞི་ལ་རབ་གཞོལ་ཡང་། །སྙིང་རྗེའི་དབང་གིས་སྲིད་ལ་བཞུགས། །ཁྲོ་དང་འཁྲུགས་དང་རྔམ་པ་ཡིས། །བདུད་དཔུང་ངེས་པར་འཇོམས་ལ་འདུད། །ཁྱོད་ཀྱིས་ཕྲིན་ལས་མི་བཟད་པ། །རྣམ་འཕྲུལ་སྣ་ཚོགས་བསྟན་པའི་ཚེ། །ལྷ་དང་ལྷ་མིན་ཀླུ་དབང་དང་། །གཤིན་རྗེའི་ཚོགས་ཀྱིས་ཕྱག་བྱས་མ། །ཁྱོད་ཀྱིས་འཇིག་རྟེན་ཁམས་ཀུན་གྱི། །བརྟན་དང་གཡོ་བའི་དུག་བསྡུས་ནས། །ནག་པོའི་ཕྱོགས་རྣམས་ཐམས་ཅད་ཀྱི། །འདུ་བ་རྣམས་བཞིའི་དུག་སློང་མཛད། །འཇིག་རྟེན་ཁམས་ཀྱི་བདུད་རྩི་དང་། །བརྟན་དང་གཡོ་བའི་སྨན་བསྡུས་ནས། །དཀར་པོའི་ཕྱོགས་ཀྱི་ནད་སེལ་ཞིང་། །རེ་འདོད་ཡོངས་སུ་རྫོགས་པར་མཛད། །དེ་ལྟར་ཚར་བཅད་རྗེས་བཟུང་བས། །ཐུབ་པའི་བསྟན་པ་རྒྱས་མཛད་མ། །ཁྱེད་ལ་གུས་པས་གསོལ་བ་འདེབས། །བདག་གི་འདོད་པའི་དོན་ཀུན་སྒྲུབས། །ཁྱོད་ཀྱིས་དང་པོ་ཐུབ་པ་དང་། །རྡོ་རྗེ་འཛིན་པའི་སྤྱན་སྔ་རུ། །རྒྱལ་བའི་བསྟན་པ་བསྲུང་བ་དང་། །རྣལ་འབྱོར་དམ་ཚིག་ཅན་གྱི་ཚོགས། །ཐམས་ཅད་བུ་བཞིན་བསྐྱང་ངོ་ཞེས། །དམ་བཅས་བཞིན་དུ་རྗེས་དགོངས་ལ། །དམ་ཚིག་དེ་ལས་མ་འདའ་བར། །ཞི་རྒྱས་དབང་དང་མངོན་སྤྱོད་ཀྱིས། །བདེ་གཤེགས་བསྟན་པ་སྐྱོང་བ་དང་། །བདག་གི་འདོད་པའི་དོན་རྣམས་ཀུན། །ཡིད་བཞིན་དུ་ནི་འགྲུབ་པར་མཛོད། །སེམས་ཅན་ལ་འཚེ་ཐུབ་པ་ཡི། །བསྟན་ལ་གནོད་པར་བྱེད་པ་དང་། །རྡོ་རྗེ་འཛིན་པ་བདག་ཅག་ལ། །གདུག་ཅིང་སྡང་བའི་སེམས་ལྡན་པ། །མི་དང་མི་མིན་གང་ཅིའང་རུང་། །དཔུང་དང་བཅས་པའི་ཕྱོགས་ཀུན་ལ། །ཁྱོད་ཀྱིས་དུག་གི་རླངས་ཕྱུང་ནས། །བཞི་བརྒྱ་རྩ་བཞིའི་ནད་རྣམས་ཀྱིས། །ཀུན་ཏུ་གཟིར་ནས་གསད་པར་གྱིས། །གང་ཡང་བདག་སོགས་རྣལ་འབྱོར་པ། །དམ་ཚིག་ལ་གནས་ཐམས་ཅད་ལ། །ཁྱོད་ཀྱི་ཞལ་ནས་བདུད་རྩིའི་ཆར། །ཕབ་ནས་སྡུག་བསྔལ་ཞི་བ་དང་། །ཚེ་དང་བསོད་ནམས་རྒྱས་པ་དང་། །ལོངས་སྤྱོད་དབང་ཐང་འཕེལ་བ་དང་། །འགྲོ་ཀུན་དབང་དུ་འདུ་བར་གྱིས། །ཞེས་བྱ་བས་ལྷ་མོ་ལ་བསྟོད་པར་བྱའོ། །བསྐུལ་ཞིང་གསོལ་བ་གདབ་པ་ནི། ཧཱུྃ་བྷྱོ། དཔལ་ལྡན་མགོན་པོ་མ་ཧཱ་ཀཱ་ལཱ་ཡ། །ལྷ་ཆེན་དཔལ་འབར་ནག་པོ་མཐུ་བོ་ཆེ། །མ་ཧཱ་དེ་ཝའི་སྲས་པོ་དྲག་ཤུལ་ཅན། །ཚོགས་བདག་ཆེན་པོ་མ་ཧཱ་ཀཱ་ལ་དང་། །དཔལ་ལྡན་ལྷ་མོ་མི་ཕམ་སྲིད་གསུམ་བདག །ལྕམ་དྲ